Antti Rytkönen

**Antti Juhani Rytkönen** (alun perin Anders Johan Rytkönen, 17. heinäkuuta 1870 Kuhmoniemi – 19. joulukuuta 1930 Huopalahti) oli suomalainen kirjailija. Hänen vanhempansa olivat kirkkoherra, lääninrovasti Aron Johan Rytkönen ja Natalia Wilhelmina o.s. Europaeus.

Rytkönen kirjoitti ylioppilaaksi 1892, valmistui filosofian kandidaatiksi 1897 ja filosofian maisteriksi 1900. Hän kierteli Suomalaisen Kirjallisuuden Seuran stipendiaattina runonkeruumatkoilla Liperin kihlakunnassa 1893 sekä Uudellamaalla 1893 ja 1895. Runot julkaistiin SKVR:n niteissä. Rytkönen toimi sanomalehtimiehenä Viipurissa 1894, oli Etelä-Pohjanmaan kansanopiston v.t. johtajana Ilmajoella 1898–1899 ja Lahden kansanopiston opettajana Lahdessa 1900–1901. Hän julkaisi ja toimitti Lahden Lehteä vuosina 1900–1906, muutti sitten Helsinkiin, työskennellen siellä muutamia vuosia aikakauslehtialalla, kunnes siirtyi kokonaan vapaaseen kirjalliseen työhön. Uuden Suomen avustajana Rytkönen toimi toistakymmentä vuota. Hänen nimimerkkinsä *Anssi* tekstejä luettiin säännöllisesti muun muassa *Matti*-kuvien runojen alla.

Vuonna 1898 Rytkönen kirjoitti tekstin Oskar Merikannon oopperaan *Pohjan neito*. Hänen ensimmäinen runokokoelmansa *Lauluja* ilmestyi vuonna 1900 ja viimeinen, jolla on nimenä *Yksinäisyyden sävel* vuonna 1930. Rytkönen keskittyi paljolti nuorison- ja lastenkirjallisuuteen, ja hänen näihin teoksiinsa kuuluivat muun muassa *Mesikämmenen mailla*, *Marja-Maijan runokirja*, *Honkaiset holvit ja siintävät sillat*, *Maailman kaunein saari* ja monet muut Rytkösen satu-, näytelmä ja runokirjat.

## Perhe

Puoliso: Olga Maria o.s. Söderman 1872-1943

Lapset:

Ahti Aarno Rytkönen 1899-1989 Leksikografi, lehtori, professori h.c.

Tapio Antero Rytkönen 1900-1973 Toimitusjohtaja (Oy Grahn Ltd ja Kalso Oy)

Unto Nyyrikki Rytkönen 1902-1994 Diplomi-insinööri

Marja-Maija Natalia Ouni, o.s. Rytkönen 1906-1986 Konttoristi

## Teoksia
* *Lauluja*.  Vihtori Alava, Helsinki 1900
* *Pohjan neito: ooppera 3:ssa näytöksessä (4 kuvaelmaa)*; juonen keksinyt ja sommitellut L. N. Achte; libreton sepittänyt A. Rytkönen; musiikin säveltänyt Oskar Merikanto.  Fazer, Viipuri 1908
* *Mesikämmenen mailla: satunäytelmä ja -kuvaelmia*.  Otava 1918
* *Marja-Maijan runokirja*, kuvat leikannut Emil Cedercreutz.  Otava 1921
* *Jaakon ja Kaisan hauska päivä*.  Otava 1922
* *Matin ja Maijan oma varis*.  Otava 1922
* *Matin ja Maijan kesäsatu*.  Otava 1923
* *Metsäpirtissä: satunäytelmä*, kuvittanut Rudolf Koivu.  Otava 1923
* *Honkaiset holvit ja siintävät sillat: Tarhalan talon lasten ilot keskellä kesän kukkeutta ja talven pakkasia*, kuvittanut Rudolf Koivu.  Otava 1924
* *Matin, Kaisun ja kissan retket*, kuvittanut Rudolf Koivu  Otava 1926
* *Maailman kaunein saari ja muita runotarinoita*, kuvittanut Eeli Jaatinen.  Otava 1929
* *Yksinäisyyden sävel: runoja*.  Otava 1930

## Käännöksiä
* *Seitsemän sisarusta* / Ethel S. Turner.  WSOY 1896
* *Irlantilaisia satuja*, suomeksi toimittanut Antti Rytkönen.  Otava 1912
* *Luonnon satuja*, kirjoittanut Carl Ewald; valikoinut ja suomentanut Antti Rytkönen. Kansanvalistusseura 1914
* *Luostarin aarre*, kirjoittanut E. Marlitt.  Karisto 1916
* *Rakkauden voima*: romaani / H. Courths-Mahler.  Minerva, Hämeenlinna 1920
* *Timanttirosvoja takaa-ajamassa : seikkailukertomus pojille* / Otto Eicke.  Otava 1924

## Lähteet

*Suomen kirjailijat tietokanta 
*Helka WebVoyage - teosluettelo

## Viitteet

## Aiheesta muualla
* Satusedän suvea, Suomen Kuvalehti, 27.10.1928, nro 44, s. 27, Kansalliskirjaston digitaaliset aineistot